SL Uradni list Evropske unije C 131/3

Obvestilo o protidampinških ukrepih za uvoz folij iz polietilen tereftalata s poreklom iz Indije in o delni obnovi vmesnega pregleda protidampinške preiskave o uvozu folij iz polietilen tereftalata s poreklom iz Indije

2010/C 131/03

Splošno sodišče Evropske unije je s svojo sodbo z dne 17. novembra 2009 v zadevi T-143/06 razveljavilo Uredbo Sveta (ES) št. 366/2006 z dne 27. februarja 2006 o spremembi Uredbe (ES) št. 1676/2001 o uvedbi dokončne protidampinške dajatve na uvoz folije iz polietilen tereftalata (PET) s poreklom, med drugim, iz Indije (1) in uvedlo protidampinške dajatve za MTZ Polyfilms Ltd (MTZ Polyfilms). Po pregledu zaradi izteka so bili ukrepi, uvedeni z Uredbo (ES) št. 1676/2001, potrjeni z Uredbo (ES) št. 1292/2007 (2).

Kot posledica sodbe z dne 17. novembra 2009 za uvoz folij iz polietilen tereftalata, ki jih proizvaja MTZ Polyfilms, v Evropsko unijo ne veljajo več protidampinški ukrepi, uvedeni z Uredbo (ES) št. 366/2006 in potrjeni z Uredbo (ES) št. 1292/2007.

1. Informacije za carinske organe

Dokončne protidampinške dajatve, plačane v skladu z Uredbo (ES) št. 366/2006 in Uredbo (ES) št. 1292/2007 na uvoz folij iz polietilen tereftalata, trenutno uvrščenih pod oznaki KN ex 3920 62 19 in ex 3920 62 90, s poreklom iz Indije, ki jih proizvaja MTZ Polyfilms (dodatna oznaka TARIC A031), je treba povrniti ali odpustiti. Povrnitev ali odpustitev je treba zahtevati pri nacionalnih carinskih organih v skladu z veljavno carinsko zakonodajo. Vendar ko navedenega zahtevka ni mogoče vložiti v skladu z navedeno zakonodajo, ker je ustrezni rok potekel že pred objavo tega obvestila ali kadar navedeni rok poteče kmalu po objavi tega obvestila, se navedeni rok ne uporablja. Uvozniki, ki jih to obvestilo zadeva, so kljub temu pozvani, naj čim prej vložijo zahtevke za povračilo.

Poleg tega za uvoz folij iz polietilen tereftalata, ki jih proizvaja MTZ Polyfilms, v Evropsko unijo ne veljajo več protidampinški ukrepi, uvedeni z Uredbo (ES) št. 366/2006 in potrjeni z Uredbo (ES) št. 1292/2007.

2. Delna obnova vmesnega pregleda protidampinške preiskave

Splošno sodišče je s svojo sodbo z dne 17. novembra 2009 razveljavilo Uredbo Sveta (ES) št. 366/2006, ker je menilo, da je bila sprejeta na napačni pravni podlagi. Splošno sodišče je zlasti menilo, da člen 11(3) Uredbe Sveta (ES) št. 1225/2009 (3) (osnovna uredba) ne more biti pravna podlaga, ki institucijam pri določanju izvoznih cen omogoča, da ne uporabijo metodologije iz člena 2(8) in (9) osnovne uredbe.

Sodišči (4) priznavata, da v postopkih, sestavljenih iz več administrativnih delov, razveljavitev enega dela ne razveljavi celotnega postopka. Protidampinški postopek je primer takega postopka v več delih. Zato delna razveljavitev protidampinške uredbe, ki uvaja dokončne ukrepe, ne pomeni razveljavitve celotnega postopka, ki je potekal pred sprejetjem zadevne uredbe. Po drugi strani pa morajo institucije Evropske unije v skladu s členom 266 Pogodbe o delovanju Evropske unije upoštevati sodbo Splošnega sodišča z dne 17. novembra 2009. Tako imajo institucije Unije pri upoštevanju sodbe možnost odpraviti tiste vidike izpodbijane uredbe, ki so privedli do razveljavitve (5). Treba je poudariti, da vse druge ugotovitve iz izpodbijane uredbe, ki jih sodba posledično ne zadeva, ostajajo veljavne.

Komisija je tako sklenila obnoviti vmesni pregled protidampinške preiskave glede uvoza folije iz polietilen tereftalata s poreklom, med drugim, iz Indije, da se izvrši navedena sodba Sodišča v zvezi z MTZ Polyfilms. Če družba MTZ Polyfilms meni, da drugi vidiki ugotovitev, zaradi katerih je bila sprejeta Uredba (ES) št. 366/2006, niso več veljavni, je pozvana, da predloži ustrezno utemeljen zahtevek za pregled v skladu z določbami člena 11(3) osnovne uredbe.

3. Postopek

Po posvetovanju s svetovalnim odborom je Komisija ugotovila, da je delna obnova vmesnega pregleda protidampinškega postopka upravičena, zato delno obnavlja vmesni pregled protidampinške preiskave glede uvoza folij iz polietilen tereftalata s poreklom, med drugim, iz Indije, ki je bila v skladu s členom 11(3) osnovne uredbe odprta z obvestilom, objavljenim v Uradnem listu Evropske unije (6).

Obnova je po obsegu omejena na izvajanje navedene sodbe v zvezi z MTZ Polyfilms.

Vse zainteresirane strani so vabljene, da izrazijo svoja stališča, predložijo informacije in zagotovijo ustrezna dokazila. Komisija mora te informacije in dokazila prejeti v roku, določenem v točki 4(a).

Poleg tega lahko Komisija zasliši zainteresirane strani, če te vložijo zahtevek in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku, določenem v točki 4(b).

4. Roki

(a) Rok, v katerem se strani lahko javijo in predložijo informacije

Če zainteresirane strani želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti kakršne koli informacije v 20 dneh po objavi tega obvestila v Uradnem listu Evropske unije, razen če ni drugače določeno. Opozoriti je treba, da je uveljavljanje večine procesnih pravic, določenih v osnovni uredbi, odvisno od tega, ali se stran javi v navedenem roku.

(b) Zaslišanja

Vse zainteresirane strani lahko pri Komisiji zaprosijo tudi za zaslišanje v istem 20-dnevnem roku.

5. Pisna stališča in korespondenca

Vsa stališča in zahtevki zainteresiranih strani morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefonska številka ter številka telefaksa zainteresirane strani. Vsa pisna stališča, vključno z informacijami, zahtevanimi v tem obvestilu, in korespondenco, ki jih zainteresirane strani predložijo na zaupni osnovi, se opremijo z oznako „Interno“ (7) ter se jim v skladu s členom 19(2) osnovne uredbe priloži nezaupna različica, ki je opremljena z oznako „V pregled zainteresiranim stranem“.

Naslov Komisije za korespondenco:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Faks +32 22956505

6. Nesodelovanje

V primerih, ko katera koli zainteresirana stran zavrne dostop do potrebnih informacij, jih ne zagotovi v določenih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo pozitivne ali negativne ugotovitve.

Kadar se ugotovi, da je katera koli zainteresirana stran predložila napačne ali zavajajoče informacije, se te ne upoštevajo, v skladu s členom 18 osnovne uredbe pa se lahko uporabijo razpoložljiva dejstva. Če zainteresirana stran ne sodeluje ali pa sodeluje le delno in se zato uporabijo razpoložljiva dejstva, je lahko izid za to stran manj ugoden, kot bi bil, če bi sodelovala.

7. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Unije in o prostem pretoku takih podatkov (8).

8. Pooblaščenec za zaslišanje

Poudariti je treba tudi, da lahko zainteresirane strani, ko menijo, da imajo težave pri uveljavljanju pravic do obrambe, zahtevajo posredovanje pooblaščenca generalnega direktorata za trgovino. Pooblaščenec deluje kot posrednik med zainteresiranimi stranmi in službami Komisije, tako da po potrebi posreduje pri proceduralnih zadevah, ki vplivajo na zaščito njihovih interesov v določenem postopku, zlasti glede zadev v zvezi z dostopom do dokumentacije, zaupnostjo, podaljšanjem rokov in obravnavanjem predloženih pisnih in/ali ustnih stališč. Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču generalnega direktorata za trgovino (http://ec.europa.eu/trade).

(1) UL L 68, 8.3.2006, str. 6.

(2) UL L 288, 6.11.2007, str. 1.

(3) UL L 343, 22.12.2009, str. 51.

(4) Zadeva T-2/95 Industrie des poudres sphériques (IPS) proti Svetu, Recueil 1998, str. II-3939.

(5) Zadeva C-458/98 P Industrie des poudres sphériques (IPS) proti Svetu, Recueil 2000, str. I-08147.

(6) UL C 1, 4.1.2005, str. 5.

(7) To pomeni, da je dokument samo za interno uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta v zvezi z dostopom javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).

(8) UL L 8, 12.1.2001, str. 1.